Na temelju članka 36. Zakona o poljoprivredi („Narodne novine“, broj 118/18, 42/20, 127/20, 52/21 i 152/22) i članka 30. Statuta Općine Vladislavci („Službeni glasnik“ Općine Vladislavci“ broj 3/13,3/17, 2/18, 4/20, 5/20- pročišćeni tekst, 8/20 i 2/21), Općinsko vijeće Općine Vladislavci na svojoj 48. sjednici održanoj dana 17. veljače 2025. godine donosi

**IZMJENE PROGRAMA**

**potpora poljoprivredi** **na području**

**Općine Vladislavci za razdoblje 2021. – 2027. godine**

**Članak 1.**

1. U Programu potpora poljoprivredi na području Općine Vladislavci za razdoblje 2021.-2027. godine („Službeni glasnik“ Općine Vladislavci broj 3/21) u članku 6., MJERA 6. Potpore za navodnjavanje (sukladno Uredbi 1408/2013 ) mijenja se i sada glasi:

**„MJERA 6.** **Potpore za navodnjavanje**

**(sukladno Uredbi 1408/2013 )**

**Cilj potpore**: Cilj potpore je povećanje konkurentnosti poljoprivrednih gospodarstava

**Prihvatljivi korisnici:**

Poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava, koja imaju sjedište, odnosno prebivalište na području Općine Vladislavci i obavljaju svoju djelatnost na području Općine Vladislavci.

**Prihvatljivi troškovi:**

Ulaganja u sustav navodnjavanja površina većih od 2500 m 2 na otvorenim površinama , odnosno 200 m2  u plastenicima ili staklenicima čiji troškovi iznose najmanje 300,00 EUR, a koji obuhvaćaju:

* bušenje ili kopanje bunara u broju ovisnom o površini navodnjavanja,
* izgradnju akumulacija (otvorene lagune),
* nabavu novog sustava za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje plastenika, staklenika i oraničnih površina)

Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

**Iznos potpore:**

Najviši iznos potpore je 80 % prihvatljivih troškova, ali ne više od 8.000,00 EUR po korisniku godišnje.

**Uvjet za dodjelu potpore:**

* bušenje bunara, te nabavka nove opreme za navodnjavanje (spremnika za vodu, pumpi, filtera, raspršivača, cijevi i ostalih elemenata sustava za navodnjavanje, plastenika, staklenika i oraničnih površina)
* vrijednost ulaganja iznosi najmanje 300,00 EUR.

**Članak 2.**

1. Ostale odredbe Programa potpora poljoprivredi na području Općine Vladislavci za razdoblje 2021. – 2027. godine ostaju nepromijenjene.

**Članak 3.**

1. Nalaže se Jedinstvenom upravnom odjelu Općine Vladislavci da izradi pročišćeni tekst Programa potpora poljoprivredi na području Općine Vladislavci za razdoblje 2021. – 2027. godine.

**Članak 4.**

1. Ove izmjene Programa potpora poljoprivredi na području Općine Vladislavci za razdoblje 2021. – 2027. godine stupaju na snagu osmog dana od dana objave u “Službenom glasniku“ Općine Vladislavci.

KLASA: 320-02/21-01/03

UR.BROJ: 2158-41-01-25-10

Vladislavci, 17. veljače 2025.

**Predsjednik**

**Općinskog vijeća**

Krunoslav Morović